정조 9년
乙巳正月二十五日辰時。上御誠正閣。大臣備局堂上引見入侍時。領議政徐命善。左議政洪樂性。行吏曹判書李命植。行司直鄭尙淳。仁陵君李在協。行戶曹判書鄭一祥。行副司直鄭昌聖。行副司直徐有隣。兵曹判書李在簡。行副司直李柱國。刑曹判書趙時俊。禮曹判書鄭昌順。咸春君李昌運。行副司直徐有大。漢城右尹蔡弘履。右承旨安聖彬。持平愼師稷。獻納柳雲羽。副校理洪文泳。假注書金孝建。事變假注書洪義浩。記事官金鳳顯李崑秀。以次進伏訖。命善等曰。近間日候不調。此時聖體。若何。上曰。一樣矣。命善等曰。王大妃殿氣候。何如。上曰。一樣矣。命善等曰。惠慶宮感患。近日。何如。上曰。近則已臻復常矣。命善曰。景慕宮胎峯加封吉日。禮曹纔已啓下。觀象提調當趁期出去。而有稟定後擧行者。敢此仰達矣。胎室標石前面書式。列聖朝加封。在於御極後。則前面書以主上殿下胎室。若在於追封時。則書以廟號大王胎室。後面則以年號幾年月日立書塡。今番則前面何以書塡乎。上曰。以景慕宮胎室書之。可也。命善曰。書標官。例以承文正字差送。而再昨年。有從事官兼行之命矣。今番則無從事官。令本監提調。兼行。何如。上曰。依爲之。命善曰。奏時官。曾有本監監役官兼行之例。今番亦令監役官。率禁漏員役。下去擧行。以除廚傳之弊。何如。上曰。依爲之。命善曰。胎峯禁標。以二百步爲限。而加封後則例加百步。守護軍元定二名。加封後則例加六名。今亦依此。分付於該道道臣處。何如。上曰。依爲之。出擧條命善曰。當宁胎封。亦當次第擧行乎。上曰。以觀年事。待秋爲之。好矣。命善曰。列朝無如是稽緩之時矣。樂性曰。以近日日氣觀之。年事似爲豐登矣。命善曰。朝參日。以金斗默削逸事。有所仰陳。而旣承考例以奏之命矣。適見臺閣故事。曾在先朝。李養源。以泰耇之連姻。大司諫李潭。有請削蒙允之例。連姻猶然。況至親乎。上曰。連姻則旣有應避之規。宜其如此。而至若應坐外親屬。則係是法外矣。命善曰。養源之於泰耇。雖未知其連姻之何如。而試以年紀推之。似非應避之親査矣。樂性曰。夏賊已非泰耇之比。連姻。又異至親之切。而猶且削逸。則今此斗默。尤無可論矣。上曰。凡係夏賊一款。豈有靳惜之事。而七寸親之連累。終是法外。蓋堤防。雖不可不嚴。而亦豈有擧一姓全一族。而盡廢盡枳之理乎。斬草除根。固不容緩。而應坐連累。自有定限。予所靳恃。非爲惜一斗默也。亦非顧藉山林也。旣無襯合之規例。創用法外之刑政。則開棘之慮。實關後弊。予之所見。斷斷若是。且以斗默言之。渠若有一分向善之心。其腐心痛骨。當倍他人。今若不計其遠近。不問其淑慝。而徒以惡逆之親屬。驅之於枳塞之科。則雖或有憤痛之心懲討之意者。而其將末由以見售也。朝廷之處事。豈容如是乎。命善曰。臣等旣以适雲之例。仰請矣。今若有适雲之七寸。則豈可從宦乎。上曰。致雲之七寸。果無從宦者乎。諸宰中有或聞知者。仰奏。可也。僉曰。致雲七寸之有從宦者。實未聞知矣。上曰。此適然矣。而予之所難者。不遵有限之法。以啓無前之規。則漸染延累。殆無完人矣。雖今日在朝而淸顯者。若或有一人之犯罪。則亦將擧一族而盡枳之乎。至若斗恒之處分。固非可爭之事。而尙此相持。故斗恭英材。亦未施應坐之律。此豈成說。斗恒事。從近將順。則英材等所請。卽當允許矣。命善曰。斗恒事。尤非奉承之事。而如是相持。實不勝悶然矣。樂性曰。今承下敎。大哉王言。實不勝欽仰攢歎。大經大法之外。又創無前之法。似非朝廷美事。至若夏賊之窮凶極惡。實是前古所未有之變。故有此仰請者矣。上曰。近日朝象。上下不得相孚。氣味不得相合。卿等所事。雖有粗跡之可見。而予之用心。無以表著於外矣。如卿等親密者。猶尙如此。中外聽聞。何以無疑乎。以此之故。都政入侍。眷眷於吏判。而使之疏通者。此也。然疏通之說。亦非好箇題目。槪當枳而枳者。非所可論。而不當枳而枳者。方謂之疏通。則當初枳塞。抑何故也。譬如道學不明。而經學之名出矣。疏通之說。姑且置之。近來事。實無可爲之道。誠甚泄泄矣。命善曰。誠如聖敎。此莫非臣等不忠不誠。未格天心之致也。斗默事。猶屬細故。而向來鄭妻。未施當律。近日斗恒。不賜處分。此事仰奏而不能得請。彼事仰奏而不能得請。誠信未孚。國事日非。臣等不任悚恧之至矣。樂性曰。從古亂逆何限。而未有若夏賊。故前後治逆。擧皆依法。而今番以加一等仰請者。此也。而今於斗恒。則反減一等。而尙未蒙允。實皆臣等不誠之罪也。上曰。免坐者之爲奴。是加一等。而今謂減等。何謂也。命善曰。斗恒若不出繼。在法當斬。而旣減一等。故擬以處絞者。政是當律。非所加等也。在協曰。旣用适例。則斗恒之以絞擬律。反爲減等也。上曰。此事亦涉支離。若果將順。則可無相持之弊矣。命善曰。渠不得自處以抄選。世不可待之以抄選。則削逸一節。有何顧惜。而如是靳持耶。上曰。當初發端時。若能博考可據之明證。以請襯合之律名。則豈有上下相持之歎。而刑法無界。聽從無據。朝廷擧措。漸歸乖當之科。將何以悅服人心乎。大抵法之有定限。如禮之有定制。蓋聖人制禮。以定三年之喪。則以孝子無窮之心。不敢踰制。今日卿等之請。固知出於憤迫之情。而其不可踰越則一也。予之此喩。雖不襯着。而國家用法。當如斬釘截鐵。卿等其能領會否。命善等曰。輿情所同。憂憤所激。有不暇顧而仰請矣。上曰。人君之病。每在於低視群下。而低視之弊。有不可言。予豈不知此義。而近日朝廷。實無可觀。雖就政令事爲而言之。第一則言路杜塞。喑啞成俗。第二則天地之大德曰生。而近日朝廷之上。未聞有生生之論。而惟以殺殺爲爭。予則雖假以可爲之會。而卿等則以爲。不可爲之時。沁泄架漏。無意懲創者。豈不慨然乎。予嘗謂夏賊出後。譬如經一大亂。君臣上下。少加淬勵。則不害爲一初轉移之機。而轉移固無論。世道之憂。反有甚焉。至有金鍾秀之事。而不得不有所處分矣。其後歲新。便屬一初之會。而朝參所請。不過金斗默削逸事也。次對所陳。不過林性運辭朝事也。以此擧措。播諸朝紙。見者其將何謂。此予所以朝參罷後。有終日不快之意也。然予之性稟。本自執拗。不能苟同。故世道至此。皆予自反之處。尙誰咎哉。命善曰。以臣等無狀之罪。致中朝憂歎之擧。實無可達之辭矣。惟願斥退臣等更卜賢德。以幸國事焉。樂性曰。如臣無似。如是指導。實是大聖人善誨之德也。而只緣臣等之無狀。不能揚對。不任愧悚之極矣。上曰。予若聖人。豈使世道。至於如此乎。命善曰。上雖有聖人之德。在下之人。不得揚對故也。上曰。自今以後。卿等須加勵精。自己事則反求諸己。他人事則反求諸道。只從人情所同。則便是天理所在。惟以爵賞刑罰雙行不悖爲主。至若用人之責。則專在兩銓。勸懲之道。亦惟在是。今日用人。果皆稱物情而協群心乎。亦加申飭好矣。命善曰。百爾思之。臣等實無堪承之望。惟願早賜斥退矣。樂性曰。如臣無似。猥叨非據。實無絲毫之補。徒致僨誤之歎。如得眼高志大之人。置之輔相之任。則國事世道。庶有可爲之道矣。上曰。予則以卿等爲得人。須勿辭巽。一以擔着世務。爲己任。好矣。命善等曰。以臣綿薄之才。何以擔當乎。上曰。莫曰卿等之如此。予亦無擔當之望。從今以往。上下交勉則好矣。樂性曰。聖敎每以反躬爲喩。臣等尤無置身之所也。上曰。諺不云乎。結者解之。今日世道。無異倒懸。卿等須思解之之方。無負予望。予言不再。命善曰。聖敎雖勤。而臣等無堪承之望矣。頃聞吏判。有欲一番筵稟之事云。今方入對。亦爲下詢於吏判。似好矣。上曰。吏判則未知有何所見。而若以用人言之。東銓所用。猶皆讀書之士。而至於西銓。則武弁取捨。尤當軫念矣。今日予言。不啻縷縷者。專出爲世道洞諭之意也。卿等其果諒之否。命善曰。沈頤之事。聖明洞燭無餘。處分極其嚴截。臣固不勝欽仰。而第伏念李魯春疏出後擧世含默之時。頤之一箚。雖近塞責。亦足開眼。而畢竟跳踉慫慂之類。無所抵罪。頤之則獨被行遣。不知者。或以爲頤之。以言獲罪。反有是非混淆之慮。此亦不可不軫念處。臣之朝參所奏。以明示好惡。爲鎭安人心之本。目下急務。無過於此。區區愚見則定配罪人沈頤之。特命放宥。使中外。曉然知晩後草率之言。猶勝於不言。則庶可爲明示好惡之一端。故敢此仰達矣。上曰。左相之意。何如。左議政洪樂性曰。俄於閤外。有所酬酢矣。領相之言。非謂沈頤之之無罪也。蓋慮其不知者之誤認以陳箚之爲罪。則其爲世道之憂。亦云非細故也。臣意亦豈有異於此乎。上曰。旣云攻之。攻者被竄。外面似有混同之嫌。以中道付處。律名減等。可也。出擧條上曰。沈頤之。果與李魯春有異乎。命善曰。其情則雖未可知。而其跡則有異。臣亦非謂頤之之無罪也。外間之不知裏面者。有混看疑惑之慮故耳。上曰。近日弊風。果在於面陰背陽口然心不然之類。故予所痛惡。而頤之之多日居臺。安往不言。始於金鍾秀疏批及備忘書下之後。忙急投箚於迎勅之朝者。可知其情態矣。如此者。固不可向用。亦不宜輕釋。然今聞卿等之言。果有混是非之嫌。當商量處之。命善曰。沈頤之除拜前。行公三司。特施刊版之典。處分誠至當矣。第於現告中。或有頤之陳箚後除拜之人云。此則不可無區別分揀之道。令政院。査考日字。改付標以入。何如。上曰。依爲之。出擧條上曰。其時捧現告承旨知入。義浩承命出。以金履正還奏。命植曰。向日都政。伏承下敎。臣尙今頌歎。而大抵欲治其病者。先治其源。近年以來。世變層生。而治逆之道。每失太寬。此雖出於我聖上體天地生生之德。而至於銓曹奉行之道。不可無隄防之嚴。故間或過於審愼。亦有一年二年無端廢枳之人。此所以有近日疏通之議也。昔我先朝陶鑄蕩平之時。一種自好者。不無歧貳之論。蓋以蕩平之名。非不盛矣。而混稱蕩平之際。或欠於明示好惡之方故耳。今之所謂疏通。亦猶是焉。不務乎痛快鋤治之道。惟借其鎭安疏滌之名。則自歸於害公濟私乖拂人心之歎矣。臣意以爲當鋤治處。益加鋤治。當隄防處。益嚴隄防。而若夫無故見枳之人。則不必以疏通爲言。堂郞備員。務盡消詳。磨以歲月。漸次收用。則不必爲疏通之名。而自然有疏通之實矣。蓋宋載經之前後政事。內實行私而外托疏通之名。故至於窮巷儒生輩。間或有稱道者。且其上疏。以外面驟看。則似或近可。而夷考裏面。則純是挾雜矣。上曰。卿言果好。足可謂先獲矣。鋤治隄防。固有其方。而疏通之稱。果非好語也。古或有擧沈滯之政。而近來所謂疏通。則實爲不好題目矣。然當疏而不疏。當通而不通。通一國言之。無累無罪而坐枳者。殆至十之七八。往古來今。寧有如許貌樣乎。卿所云磨以歲月者。固好矣。然丁酉以後。于今幾年。予意則非不惓惓於此。而終未見一分應效。此予所以爲世道慨然者矣。此意。予於宋載經。以承旨入侍時。有詳言之者。大抵載經疏中所云云者。無非予筵敎。反以此謄諸疏章。今以疏通之名。渠欲兜攬枳塞之弊。歸之朝廷。爲其罪則。可也。而若或懲於載經。而一反其爲。則亦無幾於因噎而廢食乎。然載經之所爲疏通者。顚倒忙急。全無界限。以致世道之如此。予所以卿欲市恩掠美云者。實有意而發耳。今日適有言端。予當洞言。勿論卿與他人。凡居銓地而任世道者。勿創無於前之事。勿枳不當枳之人。精白一心。擧措得宜。則上下之間。無一毫疑阻之端。規模自定。可使一世之人。曉然知此爲隄防此爲疏滌矣。卿其念之。雖以宋姓言之。德相出後。宋姓一家。盡爲廢塞。今又因夏賊之事。而又將盡棄一金姓乎。命植曰。此則決不當如是矣。然則如金憙之無累者。亦豈可廢枳乎。上曰。卿言不然矣。爲金憙一人。欲用諸金。便亦非公議。命善曰。向日請對之筵。亦有所仰陳。而近日政目。無一開眼。蓋以當鋤治者。必先嚴明。然後始可行疏通之政故也。上曰。予之欲疏通者。非謂隄防之不嚴。卽指無端見枳者而言也。吏判果能體行否。命植曰。有關隄防者。非所可論。而臣之所奏。亦謂無端廢枳者。當有次第甄用之擧故也。雖以先正臣宋時烈子孫言之。德相出後。無人從宦。只有一煥喆。而亦爲見枳。宋載經居銓後。始爲照望。故此一事。則人皆以爲當然。至於先正臣金長生子孫中。亦有與夏賊。寸數頗遠。其才可用者。則固當引而用之。至若斗默。則乃是有服至親。雖或無襯着之前例。而先朝時維賢族屬。俱不得仕宦。維賢之族。旣皆廢塞。則況夏賊之近族乎。上曰。此亦不必然矣。先朝時。豈有盡廢維賢之族乎。僉曰。維賢近族。果無仕宦於先朝者矣。命植曰。金斗默事。旣有此公議之峻發。則渠必不敢以山林自處。世必不以山林待之。如是而置諸旌招之列者。亦非朝家誠待之意也。在昔先正臣金長生庶弟終生。入於徐羊甲獄事。其弟兄。當入於隨坐之律。而先正則以道學著名。故朝野皆以爲不與其謀。特爲免坐。今使斗默。若有行義之表著。能繼先正之緖業。則昏朝溷濁之時。所能行者。豈可擬議於今日聖朝之世乎。第其學術。別無可稱。族屬又是至親。豈可仍置而不拔。惟願特允金斗默削逸之請矣。上曰。先正則雖以兄弟之親。而尙得免坐。今日卿等之請。若以斗默學術。爲不合於抄選則。可也。旣不以學術爲言。只以無前之法爲請。擧措未免失當。予所以持難者。此也。予則自謂出於誠意。而卿等則如此。亦豈誠信相孚之道乎。命植曰。區區愚見。斷出忱誠。故敢此仰達。伏望淵然深思。夬賜兪允。非但此事。凡係懲討之事。每用寬假之典。終無別白下敎矣。金鍾秀之處分。雖念情勢。不爲行遣。而李魯春之尙未一問。宋載經之乍罷旋敍。俱不免失之太寬。致有隄防不嚴之歎。誠甚悶然矣。上曰。今不必聚會堂郞。張大設施。勿忘勿助。矯枉錯直。則政措之間。自有不期然而然者矣。然任置一邊。若不猛下工夫。必無食效之時矣。卿須慥慥。勿負予苦心至意也。命善曰。嶺藩差代。今已經歲。而尙無赴任之期。夫馬留滯。已屬可悶。春巡愆時。亦所當念。新監司李亨逵。雖未知病勢之果如何。而再疏承批之後。不可一向稽謝。令政院催促。使之從速辭朝。何如。上曰。依爲之。出擧條昌順曰。大典通編。今方校正。校正畢後。卽當入刊。而增補諸條。或有不可不更爲商量處。每每入侍稟定。亦似難便。使郞廳。就議大臣證正之地。何如。上曰。依爲之。纂修之後校正最緊。卿仍差校正堂上。與郞廳李家煥。着意句管。可也。出擧條昌順曰。纂輯郞廳李家煥。自鄕上來。方始校正之役。而無論公廨私處。當就靜僻處。始役下人及策應凡節。自兵戶曹。從略擧行。何如。上曰。依爲之。出擧條昌運曰。本廳將士支放及軍需凡百。專靠於屯穀與餉耗。而一自壬癸兩年停退後。幾縮三四朔放下之需。又於昨年別試射賞格。與勅行時各樣公費之無前別下者。殆過數千餘兩。故以應捧較諸應下。則實無半年繼用之望。無他財力。拮据沒策。且因地部經費之不足。本廳餉未三千石。又爲貸去。來頭耗條之減縮。誠爲本廳難支之端。而目下經用。萬萬罔措。第有一條可捄之道。戶曹句管關西太。耗上生耗。洽過十餘萬石云。此與小米。大有異焉。就於此太中。限二萬石劃給。則自臣廳。從便拮据。作米三千石。以充戶曹貸去餉米之代。以其餘者。俾補支放不足者及經費之資。則在軍餉。少除縮耗之患。在軍政。庶爲支保之望。下詢大臣處之。何如。上曰。大臣之意。何如。領議政徐命善曰。關西太之請得。未曾見之。無乃有掣礙之端而然耶。且其句管於何處。留儲之幾許。未及詳考。雖欲區劃。有難臆對矣。上曰。戶判亦陳所見。可也。戶曹判書鄭一祥曰。臣未知裏面矣。命善曰。令摠戎使。出與戶判相議。後日登對。更爲稟處。似好矣。上曰。依爲之。出擧條命善曰。宗臣違牌。前所罕見。而鶴林君焴。乃於齋室特點之下。忽然違牌。雖未知病故之如何。而有駭聽聞。不可無警。鶴林君焴罷職。何如。上曰。依爲之。出擧條師稷雲羽文泳等。進奏三司合啓。上曰。只奏下款。可也。師稷等曰。請黜置罪人鄭致達妻。亟令王府。快正典刑。以洩神人之憤。上曰。不允。師稷等曰。請物故罪人德相。亟施孥籍之典。上曰。不允。師稷等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。師稷等曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。師稷雲羽等。奏兩司合啓。請還寢李觀源定配之命。更令王府。設鞫得情。上曰。不允。又啓曰。請遲晩後物故罪人啓能。亟施孥籍之典。上曰。不允。又啓曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又啓曰。請亟寢煥億島配之命。仍令王府。加刑得情。夬施王章。上曰。不允。又啓曰。請亟令王府。夏賊之親屬奴傔。嚴加鞫問。上曰。不允。又啓曰。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。上曰。不允。師稷進奏府啓曰。請大靜縣爲奴罪人金壽賢。依律處斷。上曰。不允。又啓曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。又啓曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又啓曰。請薪智島荐棘罪人瑩中。設鞫嚴問。夬施當律。上曰。不允。又啓曰。請物故罪人國榮。亟施孥籍之典。上曰。不允。又啓曰。請捕廳罪人煥九。卽令王府。嚴加鞫問。夬正典刑。上曰。不允。又啓曰。請亟寢李魯春島配之命。具格式還囚南間。設鞫嚴問。期於得情。上曰。已諭矣。上曰。設鞫則過矣。以拿鞫。改奏措語。則當賜批矣。師稷曰。魯春之至今不得設鞫。已切輿憤。豈可反從輕典也。上曰。予旣以一伸公議爲敎矣。設鞫拿鞫。究問則一也。爾若以拿字改奏。則卽當允從矣。師稷曰。臺閣發啓。出自公議。何等莫重。而今因上敎之嚴截。以一臺臣之意見。無難改奏。則夫安用臺閣爲哉。只令該府擧行足矣。臣雖終日俯伏。期於承批矣。上命書傳敎曰。違牌臺諫許遞。仍下敎曰。今則汝爲獨臺。須思究竟之道。速卽改奏。可也。師稷曰。臣言議風裁。本不合於淸朝耳目之任。而合辭方張。懲討是急。冒沒登筵矣。李魯春事傳啓之後。雖有聖敎。事關隄防。有難奉承。以至於未承聖批之境。此莫非臣誠意淺薄。未能見孚於君父之致。臣何敢一刻晏然於臺次乎。請命遞斥臣職。上曰。向因禁府草記批旨。予意悉已諭之。以李魯春。屬之夏賊一科。至於設鞫。則不但有傷國體。抑亦大關後弊。本事其將因此有反輕之歎。況鞫囚之罪浮於魯春者。若誅若竄。劃卽決處。自是常行之典。獨於魯春罪犯。不活不殺。拘囚馬房。使之自斃而後已。寧有如許王章。今日筵敎。非爲魯春。所惜者。朝廷擧措耳。爾何不體聽。有此引避之擧乎。然亦不可以此。徑遞言官。勿辭。亦勿退待。上曰。今旣避嫌而賜批。斯速改奏好矣。師稷曰。聖敎至此。而臣則不敢承命矣。上曰。持平愼師稷推考。出榻敎師稷曰。臣之無似。豈合見職。而賓對有命。義重沐浴。他不暇顧。冒沒登筵矣。及夫李魯春事。傳啓之後。不惟不承聖批。爭執之際。有損筵體爲敎。滿心悚恧。無地自容。其何可一刻冒據於臺次乎。請命遞斥臣職。上曰。勿辭。聖彬曰。持平愼師稷。再啓煩瀆。退待物論矣。上曰。知道。雲羽進奏院前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。請爲奴罪人河翼龍金重得。亟令王府。設鞫得情。夬正王法。上曰。不允。又啓曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。又啓曰。請恒善支屬。亟令散配。時謙兄弟。竝投絶島。以嚴隄防。上曰。不允。又啓曰。請荐棘罪人瑩中。亟令王府。設鞫嚴問。快施當律。上曰。不允。又啓曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又啓曰。請逆賊尙魯。亟施孥戮之典。上曰。不允。又啓曰。請物故罪人國榮。亟施孥籍之典。上曰。不允。又啓曰。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。又啓曰。請甲山府竄配罪人樂彬。亟令王府。設鞫嚴問。施以當律。上曰。不允。又啓曰請還寢煥程發配之命。仍令王府。竝囚煥程煥九。嚴訊取服。各施當律。上曰。不允。又啓曰。請特寢李魯春絶島定配之命。仍令王府。具格式還囚南間。設鞫嚴問。期於得情。上曰。已諭堂批。姑以不允書下。退與諸臺相議。斯速釐正。可也。上曰。俄已悉諭於憲臺。必也改奏措語。則當使一伸公議也。雲羽曰。臺啓本出公議。臣雖不當於發啓之時。而連啓仰奏之後。何可因上敎。而遽改措辭乎。臣之所見。與憲臺一體矣。上曰。設與拿。等是鞫問也。爾不必與憲臣雷同。斯速改之也。雲羽曰。魯春負犯。不可從輕矣。上曰。然則終不可賜批矣。雲羽曰。臣言議巽軟知識愚迷。本不合於淸朝耳目之任。而李魯春事傳啓之後。未承聖批。忱誠淺薄。言議拙訥。不能見孚於君父之前。臣何敢一刻晏然於臺次乎。請命遞斥臣職。上曰。勿辭。亦勿退待。聖彬曰。獻納柳雲羽筵席奏對。笑語相雜。事體未安。推考警責。何如。上曰。生疎所致。勿推。可也。雲羽曰。臣奏對之際。擧措乖當。至有承宣請推之擧。臣何敢壞了筵體。而晏然臺次乎。請命遞斥臣職。上曰。勿辭。亦勿退待。上曰。予以優待臺閣之意。如是諄複。而終不知變。筵體朝體。豈容如是。文泳曰。臺啓未承批之前。有所煩陳。極知猥越。而臣亦三司中人。何敢有懷而不陳乎。李魯春之負犯。已悉前後諸臣之章疏。聖朝亦已俯燭。則有何一半分可恕之端。而至今靳允耶。設鞫拿鞫。鞫問則一。而關係則各異。如魯春者。不設鞫而循例拿鞫。則人心將何所懲畏。國體豈不至壞損乎。且臺臣之啓。雖或有律名之添改。停連之可否。必與僚臺停當。公議允愜。然後始乃爲之。而今忽於筵中。惟以聖敎之强迫。遽然奉承。追改字句。恐無如許臺閣。上下相持。不賜一字之批。不但有欠於優禮臺閣之意。亦不無關後弊之慮。伏乞卽速賜批焉。上曰。玉堂之言。固好矣。律名之改與不改。啓辭之停與不停。不在於今日筵中。方欲賜批矣。雲羽曰。請尹得孚。亟令王府。嚴鞫得情。上曰。不允。聖彬曰。摘奸備郞三人則待令。二人則未及入來云矣。上曰。惠堂進前。時俊進伏。上曰。過時未婚者。當自本廳助給矣。時俊曰。明知其過時未婚。方有定婚處。然後始可助給。不然則多有中間奸僞之弊矣。命善曰。似有此弊矣。上曰。所謂抄出者。安知無當抄而不抄。不當抄而抄之之弊乎。弘履曰。自臣府抄出時。各別詳査。明知其有定婚處。然後始爲抄出矣。上曰。過時未葬。則何以抄出耶。弘履曰。此則以草殯而限四朔未葬者抄出。其間。亦不無奸弊云矣。命備堂先退。命聖彬書榻敎曰。政官牌招開政。命退。承史以次退出。